ยอดค้ำสินเชื่อร่วง
จีดีพีทรุดฉุดยอดปี&#8217;57ต่ำเป้า3หมื่นล้านบสย.ปรับแผนปีหน้ารับศก.ดิจิทัล
13 พ.ย. 2557

จีดีพีทรุดฉุดยอดปี’57ต่ำเป้า3หมื่นล้านบสย.ปรับแผนปีหน้ารับศก.ดิจิทัล
บสย.รับเศรษฐกิจขาลง ฉุดยอดค้ำประกันสินเชื่อปีนี้ต่ำกว่าเป้า 3 หมื่นล้าน 
นายวัลลภ เตชะไพบูลย์ กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า ผลจากภาวะเศรษฐกิจที่ชะลอตัวลง ส่งผลให้ผลดำเนินงานปี 2557 จะสามารถปิดยอดค้ำประกันสินเชื่อที่เพียง 6.15 หมื่นล้านบาท ต่ำกว่าเป้าหมายที่ตั้งไว้ถึงกว่า 3 หมื่นล้านบาท ทั้งนี้มีกำไร 363 ล้านบาท ขณะที่ยอดหนี้เสีย (เอ็นพีจี) อยู่ที่ 5.26% 
ทั้งนี้ ภาวะเศรษฐกิจไทยที่ชะลอตัวลงจากผลกระทบในเชิงการเมือง ได้ฉุดให้ผลิตภัณฑ์มวลรวมในประเทศ (จีดีพี) หดตัวลง 0.6% ในไตรมาสแรก ท่ามกลางการปล่อยสินเชื่อเอสเอ็มอีในระบบธนาคารพาณิชย์ที่ขยายตัว 11.7% โดยชะลอตัวลงจากไตรมาสก่อน ขณะที่ในไตรมาส 2 จีดีพีกลับมาขยายตัวได้เล็กน้อย 0.4% และสินเชื่อเอสเอ็มอีขยายตัวได้ลดลง 8.9% 
สำหรับเป้าหมายการดำเนินงานในปี 2558 บสย.ตั้งเป้าค้ำประกันสินเชื่อรวม 8 หมื่นล้านบาท และตั้งเป้าขยายฐานกลุ่มลูกค้าใหม่และผู้ประกอบการเอสเอ็มอีรายใหม่ 27,126 ราย โดยตั้งเป้าขยายการค้ำประกันสินเชื่อเฉลี่ยปี 2558–2562 เป็น 25% จากเดิม 20% ของสินเชื่อเอสเอ็มอีที่อนุมัติใหม่ 
นายญาณศักดิ์ มโนมัยพิบูลย์ ประธานกรรมการ บสย. กล่าวว่า คณะกรรมการ บสย. จะให้ความสำคัญกับการพัฒนาผลิตภัณฑ์ค้ำประกันสินเชื่อให้สอดคล้องกับนโยบายเศรษฐกิจของภาครัฐ เช่น การพัฒนาผลิตภัณฑ์ค้ำประกันในกลุ่มอุตสาหกรรมที่เกี่ยวเนื่องกับนวัตกรรม เทคโนโลยีและซอฟต์แวร์ การค้ำประกันให้เอสเอ็มอีในเขตเศรษฐกิจพิเศษ และให้ความช่วยเหลือผู้ประกอบการที่มีปัญหาเนื่องจากสภาพเศรษฐกิจที่ชะลอตัว และอาจต้องปรับโครงสร้างหนี้ แต่ยังมีศักยภาพในการดำเนินธุรกิจ